До

Министъра на земеделието и храните

Г-жа Десислава Танева

**С Т А Н О В И Щ Е**

**на**

**Българска Асоциация Биопродукти**

***Относно*: Законопроект за изменение и допълнение на ЗСПЗЗ вх. № 654-01-85,**

**внесен в Народното събрание на Република България**

Уважаема г-жо Танева,

 Приветстваме Вашето предложение за промяна на Закона за собствеността и ползването на земеделските земи, поправящо едни преждевременно приети текстове в средата на годината, внесени от народните представители без предварителен дебат с браншовите организации и оценка на въздействието му върху дейността на земеделските производители. С направените предложения до голяма степен ще се решат проблемите на земеделските производители - преди всичко на животновъдите, които са поели дългосрочни ангажименти по мерките за подпомагане на площ /м.214, м.10, м.11/.

 Бихме искали обаче да отбележим, че при така разписаните текстове не се предвижда възможност за допълнително сключване на споразумения за масиви с трайни насаждения за стопанската 2016-2017 година. Това обрича фермерите, стопанисващи трайни насаждения и поели агроекологични ангажименти, които разчитат на споразуменията, на прекратяване на ангажиментите им през настоящата стопанска година. В тази връзка - връщането на възможността за сключване на споразумения в закона, но от следващата година, за тях вече ще е безвъзвратно закъсняло.

 Не е необходимо да излагаме отново мотивите си за необходимостта от запазване на възможността за сключване на споразумения за трайни насаждения, които вече сме внасяли при Вас, и които очевидно са били отчетени при изработения проект за изменение на ЗСПЗЗ.

 Молим на този етап към предложението да бъде добавен текст в преходните и заключителните разпоредби, по подобие на текста за прилагане на новия чл.37ж, който да дава възможност за извънредно удължаване на сроковете за сключване на споразумения и за трайни насаждения през стопанската година 2016/2017.

 Това би могло да бъде:

***§ . За стопанската 2016 – 2017 г. сроковете по чл. 37б и 37в се удължават с шест месеца единствено по отношение на трайни насаждения.***

или подобен текст в същия дух, изработен от юристите на Министерство на земеделието и храните.

 Това ще даде възможност на земеделските производители, стопанисващи трайни насаждения, да подадат декларации по чл.37 б до края на месец януари 2017г /бихме искали да подчертаем, че през месец юли общинските служби отказваха да приемат декларации с посочено "да" за включване на трайни насаждения в масиви по споразумения/, а през месец февруари да се сключат самите споразумения.

 Така ще бъде цялостно и навременно решен проблема на ***всички*** земеделски производители, които са в риск от прекратяване на ангажименти по мерките на Програмата за развитие на селските райони.

С уважение,

 Албена Симеонова,

 председател на Българска Асоциация Биопродукти

14.12.2016

София